একথা মানতেই হবে যে নীলমাধব সূর্যশেখরের একজন অত্যন্ত দক্ষ কর্মচারী এবং মালিকের হুকুম পেলে সে সাপের মুখের সামনে দিয়ে হাত বাড়িয়ে তার মাথার মণি নিয়ে আসতে পারে। সূর্যশেখরের আদেশ পাওয়ার পরে পরেই সে চলে গিয়েছিল পেশাদার মেয়েছেলেদের খাস পাড়ায়। এই পল্লীর সঙ্গে তার আগে থেকেই পরিচয় ছিল - কম বয়সে সে এপাড়ায় বেশ কয়েকটি বাড়িতে যাতায়াত করেছে। সে তার চেনাজানা বাড়িউলিদের কাছে গিয়ে উপযুক্ত একটি মেয়ের খোঁজ করেছিল। সব বাড়িউলি মাসিই টাকার অঙ্কটা শুনে উৎসাহিত হয়ে তাকে কোন না কোন মেয়ের খোঁজ দিয়েছে - তার কারণ তার বাড়ির কোন একটা মেয়েকে জমিদারবাড়ির ম্যানেজার যদি মনোনীত করে তাহলে মাসি যে বকশিসটা পাবে সেটাও একটা বড় মাপের টাকা। কিন্তু নীলমাধব জানত যে কোন একটা আজে বাজে মেয়েকে নিয়ে গিয়ে কর্তার সামনে দাঁড় করিয়ে দিলে তার চাকরিটা সে দিনই চলে যাবে। শেষ পর্যন্ত ওপাড়ার একজন দালাল তাকে আরতিমাসির বাড়ির খোঁজ দেয়। সেখানে নাকি কয়েকটা ভাল গোছের মেয়ে আছে। নীলমাধব আরতির সঙ্গে দেখা করে যে মেয়েটি মনোনীত হবার যোগ্য তার সম্ভাব্য গুণাবলির ফিরিস্তি দেয়। শুনেই আরতি তার প্রকাণ্ড মোটা শরীর নিয়ে লাফিয়ে ওঠে — নীলমাধবকে জানায় যে সন্ধ্যা নামে তার বাড়ির একটি মেয়ে এই কাজের জন্য একেবারে উপযুক্ত, আর এই খবরটুকু দেবার জন্যে নীলমাধবের থেকে একমুঠো টাকা আগাম হিসেবে নিয়ে নেয়। তারপর সন্ধ্যা কিছু লেখাপড়াও শিখেছে সেটাও নীলমাধবকে জানিয়ে দিয়ে সন্ধ্যাকে ডেকে পাঠায়। সন্ধ্যার চেহারা আর তার হাবভাব দেখে নীলমাধব তাকে কোনরকম জিজ্ঞাসাবাদ করে নি। এ-মেয়েই চলবে একথা আরতিকে জানিয়ে দিয়ে সে তাড়াতাড়ি বিদায় হয়। আর যাওয়ার আগে বলে দিয়ে যায় যে পরের দিন সকালে সন্ধ্যাকে রায়চৌধুরী বাড়িতে নিয়ে যাওয়ার ব্যবস্থা করা হবে।